Din il-gazzetta tinsab infurmata li nhar l-Erbgħa li ġej il-Gvern se jkun qed jinawgura l-ewwel laboratorju tad-DNA akkreditat bi standards Ewropej. Dan wara li l-privat irrisponda għal espressjoni ta' interess maħruġa mill-Gvern, li permezz tagħha t-tmexxija tal-laboratorju tad-DNA privat li kellna f'Malta issa se tkun tifforma parti mill-Malta Laboratories Network. Il-Professur Anthony Serracino Inglott, Chairman tan-netwerk tal-laboratorji, spjegalna kif il-laboratorju l-ġdid tad-DNA, li jinsab fil-Life Sciences Park, se jġib miegħu diversi vantaġġi. Qabel il-Gvern kellu żewġ għażliet għall-analiżi ta' kampjuni tad-DNA: jibgħathom għand il-privat fiċ-ċentru tal-inkubazzjoni, fejn ma setgħux jinżammu għal tul ta' żmien; inkella jibgħathom barra minn Malta. Din il-proċedura spiss kienet tispiċċa tiswa eluf kbar ta' ewro, għax, anke jekk it-testijiet infushom ma jkunux jiswew ħafna flus, il-Qorti titlob ix-xhieda tal-analisti tal-kampjuni. Dawn ikollhom jinġiebu minn barra u jiġu kkumpensati, minbarra l-ispejjeż tal-vjaġġ u l-akkomodazzjoni. Din is-sistema kienet twassal ukoll għal iktar dewmien fil-Qrati. Huwa għalhekk li dan il-laboratorju se jkun qed joffri lil pajjiżna diversi vantaġġi, imma mhux biss. Il-Prof. Serracino Inglott spjega li l-mira hija li pajjiżna jsir ċentru ta' eċċellenza f'dan il-qasam. It-triq fil-fatt diġà bdiet titwitta. Memorandum of understanding li ġie ffirmat mal-Istitut Forensiku tal-Olanda se jassisti lil Malta Laboratories Network biex jaġġorna ruħu bl-aħħar żviluppi fit-teknoloġija. Għall-ewwel darba xjentisti minn laboratorji differenti qed jiltaqgħu madwar mejda Il-Prof. Serracino Inglott qal li għall-ewwel darba xjentisti minn laboratorji differenti qegħdin jiltaqgħu u jassistu lil xulxin fil-ħidma tagħhom, kemm mil-lat ta' għarfien u anke mil-lat ta' riżorsi tekniċi. Spjega kif dan in-netwerk ta tama ġdida lix-xjentisti, hekk kif qabel kull dipartiment kien jispiċċa b'riżorsi nieqsa li n-nuqqas tagħhom ma kienx jippermetti ħidma sħiħa. "Qabel kellek sitwazzjoni fejn kulħadd kien jissielet għall-fondi mal-Ministeru tal-Finanzi, li kien impossibbli li jaqdi lil kulħadd," sostna ċ-Chairman. "Allura l-Ministeru kien jispiċċa jagħti parti mill-għodda mitluba lil kull dipartiment, bil-konsegwenza li l-ebda dipartiment ma kien ikollu struttura kompluta." Permezz tan-netwerk issa l-għodda f'dipartiment partikolari tista' tiġi sfruttata bl-aħjar mod biex taqdi l-funzjonijiet ta' dipartimenti oħra, u viċi versa. L-ewwel eżempju ta' din ix-xorta tħabbar il-ġimgħa li għaddiet, hekk kif il-laboratorji fi ħdan il-Korporazzjoni għas-Servizzi tal-Ilma se jibdew janalizzaw ukoll il-preżenza tal-pestiċidi fil-qasam tal-agrikultura minflok ma dawn jibqgħu jintbagħtu barra minn Malta. Proġett li kellu l-appoġġ tal-Uffiċċju tal-Prim Ministru Iċ-Chairman stqarr li dan il-proġett, li sar prinċipalment mill-Ministeru mmexxi minn Dr Helena Dalli, kellu l-appoġġ ukoll tal-Uffiċċju tal-Prim Ministru. Dan kien strumentali sabiex ilaqqa' lid-dipartimenti kollha taħt saqaf wieħed u ssir konsultazzjoni ma' kulħadd. Iċ-Chairman spjega li l-idea oriġinali kienet li jkun hemm laboratorju wieħed ċentralizzat, iżda minbarra li dan il-proġett kien se jiswa ħafna flus u jieħu żmien sostanzjali, kien hemm min beda jitħasseb fuq ir-rwol tiegħu f'din is-sistema kompletament ġdida. Għalhekk il-Gvern għażel li jimxi lejn din id-direzzjoni pass pass u joħloq netwerk bejn laboratorji differenti tal-Gvern u anke b'sinerġija mal-privat. S'issa kollox qed jindika li dan in-netwerk se jirnexxi. "Illum ix-xjentisti jinsabu kuntenti li dik l-għajnuna li ilhom jitolbu għal snin twal finalment waslet," itemm jgħid il-Prof. Serracino Inglott.